సి. లక్ష్మా రెడ్డి

సి. లక్ష్మా రెడ్డి వైద్యుడు, రాజకీయ నాయకుడు, మాజీ మంత్రి. జడ్చర్ల ఎమ్మెల్యేగా తెలంగాణ రాష్ట్ర సమితి నుండి ప్రాతినిధ్యం వహిస్తున్నాడు. కల్వకుంట్ల మొదటి మంత్రివర్గంలో రాష్ట్ర వైద్య, ఆరోగ్యశాఖ మంత్రిగా పనిచేశాడు.

జననం 
లక్ష్మా రెడ్డి 1962, ఫిబ్రవరి 3న జడ్చర్లలో జన్మించాడు. ఇతని తండ్రి పేరు నారాయణ్ రెడ్డి. వీరి స్వగ్రామం తిమ్మాజిపేట మండలం ఆవంచ గ్రామం.

విద్యాభ్యాసం 
హైదరాబాద్ కర్ణాటక ఎడ్యుకేషన్ సొసైటీ (గుల్బర్గా, కర్ణాటక) నుండి హోమియోపతిక్ మెడికల్ సైన్సెస్ లో బ్యాచులర్ డిగ్రీ పట్టా పొందాడు. ఆ సమయంలో విద్యార్థి సంఘానికి అధ్యక్షుడిగా ఉన్నాడు. రాజకీయాల్లోకి ప్రవేశించేముందు జడ్చర్లలో ఒక హోమియోపతిక్ డాక్టర్ గా ప్రాక్టీస్ ప్రారంభించాడు.

వివాహం - పిల్లలు 
లక్ష్మా రెడ్డి వివాహం డాక్టర్ శ్వేతలో జరిగింది. వీరికి ఇద్దరు పిల్లలు.

రాజకీయ జీవితం 

లక్ష్మా రెడ్డి రాజకీయాల్లో చాలా చురుకుగా పాల్గొనేవాడు. చిన్నవయసు నుండి అనేక పదవులను చేపట్టాడు. తన స్వగ్రామైన తిమ్మాజిపేట మండలం ఆవంచ గ్రామ సర్పంచ్ గా తన రాజకీయ జీవితాన్ని ప్రారంభించాడు. తిమ్మాజిపేట మండల స్థాయిలో సింగిల్ విండో విధానాన్ని, గ్రంథాలయం సంఘాన్ని ఏర్పాటుచేశాడు.

2001లో కల్వకుంట్ల చంద్రశేఖరరావు ఏర్పాటుచేసిన తెలంగాణ రాష్ట్ర సమితి పార్టీలో చేరి స్వరాష్ట్ర ఉద్యమంలో కీలక పాత్ర పోషించాడు.

2004 అసెంబ్లీ ఎన్నికల్లో జడ్చర్ల అసెంబ్లీ నియోజకవర్గం నుంచి గెలుపొందాడు. ప్రత్యేక రాష్ట్ర సాధన కోసం కేసీఆర్ పిలుపుతో 2008 ఏప్రిల్ లో తన పదవికి రాజీనామా చేశాడు. ఆ తరువాత జరిగిన ఉప ఎన్నికల్లో ఓడిపోయాడు.

2014 అసెంబ్లీ ఎన్నికల్లో మళ్లీ జడ్చర్ల అసెంబ్లీ నియోజకవర్గం నుంచి గెలుపొంది, విద్యుత్ శాఖ మంత్రిగా బాధ్యతలు స్వీకరించాడు. అరోగ్య మంత్రి, ఉప ముఖ్యమంత్రిగా ఉన్న టి.రాజయ్య తొలగింపు తర్వాత, అతని స్థానంలో లక్ష్మా రెడ్డిని రాష్ట్ర వైద్య, ఆరోగ్యశాఖకు మార్చారు.

2018 అసెంబ్లీ ఎన్నికల్లో కాంగ్రెస్ అభ్యర్థి మల్లు రవిపై 45,082 ఓట్ల తేడాతో గెలుపొందాడు. సి. లక్ష్మా రెడ్డి 26 జనవరి 2022న మహబూబ్​నగర్​ జిల్లా, తెలంగాణ రాష్ట్ర సమితి పార్టీ అధ్యక్షుడిగా నియమితుడయ్యాడు.

మూలాలు 

తెలంగాణ రాష్ట్ర సమితి రాజకీయ నాయకులు
జీవిస్తున్న ప్రజలు
1962 జననాలు
మహబూబ్ నగర్ జిల్లా రాజకీయ నాయకులు
మహబూబ్ నగర్ జిల్లా నుండి ఎన్నికైన ఆంధ్రప్రదేశ్ శాసన సభ్యులు
మహబూబ్ నగర్ జిల్లా నుండి ఎన్నికైన శాసన సభ్యులు
మహబూబ్ నగర్ జిల్లాకు చెందిన రాష్ట్ర మంత్రులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)